Bjelovarska učiteljica (48), majka dvoje djece, proglašena je krivom i kažnjena jer je iz svojeg zapuštenog vinograda u vlastito dvorište dovezla oko 20 kubika drva za ogrjev!

Apsurdnu presudu donio je prekršajni odjel Općinskog suda u Bjelovaru. Sirotu je učiteljicu kaznio s 900 kuna i 100 kuna troškova postupka jer je ogrjevno drvo bagrema prevezla bez teretnog lista, odnosno popratnice.

Učiteljica je, tako, kažnjena jer je iz zapuštenog vinograda koji je naslijedila od bake posjekla vlastita stabla bagrema kako bi se zimus imala čime grijati. Nedjelo je, kažu inspektori, počinila od studenog lani do travnja ove godine.

Kriva je, dakle, jer je transportirala i pohranila u vlastito dvorište vlastita drva za ogrjev, ali bez teretnog lista. Sud kaže kako je time počinila prekršaj iz Zakona o šumama. Svejedno što nije riječ o šumi.

Prijavio ju je bjelovarski Državni inspektorat koji je uočio kako drva nisu propisno obilježena.

“Drva smo uzeli u zaraštenom vinogradu kojeg sam naslijedila od pokojne bake. Vinograd se godinama nije obrađivao, pa su na njemu narasla stabla bagrema za ogrjev. Nisam znala da je potrebna popratnica za ogrjev koji nije iz šume i da on mora biti počekićan, pogotovo jer se radi o zapuštenom vinogradu, a ne šumi. Prvi put sam to učinila, stvarno nisam znala”, branila se učiteljica, ali nije pomoglo.

Prilikom odmjeravanja kazne, navodi se u presudi, “sud je uzeo u obzir obiteljsko i imovno stanje okrivljenice, a kao olakotna okolnost cijeni se priznanje počinjenog prekršaja, dosadašnje nekažnjavanje i izraženo kajanje”.

Za taj prekršaj predviđene su veće novčane kazne, ali sutkinja veli da je na koncu odlučila biti blaža prema učiteljici.

>> Pogledajte i ovaj video: Pravne nebuloze i apsurdi koji vas rastužuju i živciraju, i zbog kojih ljudi iseljavaju